ભરૂચ, અંકલેશ્વર રાજપીપળા | દેશમાં પેટ્રોલ અને ડીઝલના ભાવવધારાના વિરોધમાં કોંગ્રેસે સોમવારે આપેલા ભારત બંધના એલાનને ભરૂચ અને નર્મદા જિલ્લામાં મિશ્ર પ્રતિસાદ સાંપડયો હતો. ગ્રામ્ય વિસ્તારોમાં બંધની સજજડ અસર જોવા મળી હતી જયારે શહેરોમાં કોંગ્રેસના કાર્યકરોના ગયા બાદ દુકાનો ફરીથી ખુલી ગઇ હતી. બંધના એલાનને સફળ બનાવવા માટે કોંગ્રેસ ચોકકસ રણનિતિ સાથે મેદાનમાં ઉતરી હતી. કાર્યકરોની ટીમોએ આખો દિવસ પોલીસને દોડતી રાખી હતી. ભરૂચના પાંચબત્તીથી સ્ટેશન સુધી આગેવાનો દુકાનો બંધ કરાવવા માટે નીકળયાં હતાં. જયારે યુવા કાર્યકરોની ટીમ હાઇવે તથા અન્ય રસ્તાઓ પર ટાયરો સળગાવી પોલીસને દોડતી રાખવામાં સફળ રહી હતી. ભરૂચ અને અંકલેશ્વરમાં બંધને મિશ્ર પ્રતિસાદ સાંપડયો હતો. નેત્રંગ, વાલીયા, ઝઘડીયા, જંબુસર, અામોદ, વાગરા, સાગબારા, દેડીયાપાડા, હાંસોટ, તિલકવાડા, ગરૂડેશ્વર સહિતના તાલુકા તથા ગ્રામ્ય વિસ્તારોમાં સજજડ બંધ જોવા મળ્યો હતો. બંધના એલાનને અનુલક્ષી સમગ્ર જિલ્લાને પોલીસ છાવણીમાં ફેરવી દેવાયો હતો. આખા જિલ્લામાંથી 120થી વધારે કોંગી કાર્યકરોની અટકાયત કરવામાં આવી હતી.